CELEX: 
Language: mt
Date: 2021-07-14 00:00:00
Title: REGOLAMENT DELEGAT TAL-KUMMISSJONI (UE) .../... li jissupplimenta r-Regolament (UE) 2019/2152 tal-Parlament Ewropew u tal-Kunsill billi jispeċifika iktar x’inhuma d-dettalji dwar l-informazzjoni statistika li għandha tiġi pprovduta mill-awtoritajiet tat-taxxa u doganali u li jemenda l-Annessi V u VI tiegħu

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2019/2152 dwar l-istatistika Ewropea tan-negozju (“ir-Regolament EBS”) stabbilixxa qafas legali komuni għall-iżvilupp, għall-produzzjoni u għat-tixrid tal-istatistika Ewropea tan-negozju. 
            
            
               L-Annessi V u VI tar-Regolament EBS jispeċifikaw l-informazzjoni għall-finijiet statistiċi b’rabta mal-esportazzjonijiet u mal-importazzjonijiet ta’ merkanzija li l-awtoritajiet tat-taxxa u doganali f’kull Stat Membru għandhom jipprovdu lill-awtoritajiet nazzjonali tal-istatistika (NSAs).
            
            
               L-Artikolu 5(2) u (3) tar-Regolament EBS jagħti lill-Kummissjoni s-setgħa li tadotta atti delegati biex tissupplimenta u temenda d-dispożizzjonijiet legali tar-Regolament EBS fir-rigward tal-komunikazzjoni ta’ informazzjoni mill-awtoritajiet tat-taxxa u doganali.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni kkonsultat lill-partijiet ikkonċernati bħala parti mit-tħejjija ta’ dan l-att delegat.
            
            
               Il-Kummissjoni kkonsultat lill-esperti nazzjonali, b’mod partikolari l-Grupp ta’ Tmexxija tal-Istatistika dwar il-Kummerċ Internazzjonali tal-Merkanzija f’Marzu 2021. Ikkonsultat ukoll lill-grupp ta’ esperti tal-“Istituti Nazzjonali tal-Istatistika tas-Sistema Ewropea tal-Istatistika”.
            
            
               Il-Kummissjoni żammet lill-Parlament Ewropew u lill-Kunsill infurmati kif xieraq dwar il-konsultazzjonijiet.
            
            
               3.ELEMENTI ĠURIDIĊI TAL-ATT DELEGAT
            
            
               Il-fini ta’ dan l-att delegat hu li jissupplimenta r-Regolament EBS billi jispeċifika iktar x’inhuma d-dettalji dwar l-informazzjoni statistika b’rabta mal-esportazzjonijiet u mal-importazzjonijiet ta’ merkanzija li l-awtoritajiet tat-taxxa u doganali f’kull Stat Membru jridu jipprovdu lill-NSAs kompetenti.
            
            
               Barra minn hekk, l-att delegat jemenda l-Annessi V u VI tar-Regolament EBS. Jemenda l-Anness V biex jiżgura li l-awtoritajiet tat-taxxa jipprovdu informazzjoni dwar il-bejgħ mill-bogħod intra-Komunitarju ta’ merkanzija lill-NSAs. Fl-istess ħin, jemenda l-Anness VI biex jiżgura li l-awtoritajiet doganali jipprovdu informazzjoni dwar is-simplifikazzjonijiet doganali applikati u dwar l-operaturi kummerċjali involuti. Jiżgura wkoll li, fil-qafas tal-iżdoganar ċentralizzat, l-awtoritajiet doganali jipprovdu data lill-NSAs tagħhom fl-Istat Membru fejn tkun tinsab il-merkanzija.
            
            
               L-att delegat ma għandu l-ebda implikazzjoni fuq il-baġit tal-UE.
            
            
               Jikkonċerna kwistjoni relatata maż-Żona Ekonomika Ewropea (ŻEE) u għaldaqstant l-applikazzjoni tiegħu jenħtieġ tiġi estiża għaż-ŻEE.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 14.7.2021
            
            
               li jissupplimenta r-Regolament (UE) 2019/2152 tal-Parlament Ewropew u tal-Kunsill billi jispeċifika iktar x’inhuma d-dettalji dwar l-informazzjoni statistika li għandha tiġi pprovduta mill-awtoritajiet tat-taxxa u doganali u li jemenda l-Annessi V u VI tiegħu
               
            
               (Test b'rilevanza għaż-ŻEE)
            
            
               IL-KUMMISSJONI EWROPEA,
            
         
         
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2019/2152 tal-Parlament Ewropew u tal-Kunsill dwar l-istatistika Ewropea tan-negozju, li tħassar 10 atti legali fil-qasam tal-istatistika tan-negozju
                  1
               , u b’mod partikolari l-Artikolu 5(2) u (3) tiegħu,
            
            
               Billi:
            
            
               (1)L-Annessi V u VI tar-Regolament (UE) 2019/2152 jispeċifikaw l-informazzjoni għall-finijiet statistiċi b’rabta mal-esportazzjonijiet u mal-importazzjonijiet ta’ merkanzija li l-awtoritajiet tat-taxxa u doganali f’kull Stat Membru għandhom jipprovdu lill-awtoritajiet nazzjonali tal-istatistika (NSAs) kompetenti.
            
            
               (2)Id-dettalji dwar l-informazzjoni statistika relatata mal-esportazzjonijiet u mal-importazzjonijiet ta’ merkanzija li għandha tiġi pprovduta mill-awtoritajiet tat-taxxa u doganali f’kull Stat Membru lill-NSAs kompetenti, inklużi fl-Annessi V u VI tar-Regolament (UE) 2019/2152, jenħtieġ li jiġu speċifikati iktar.
            
            
               (3)Sabiex jiġi żgurat li l-informazzjoni pprovduta mill-awtoritajiet tat-taxxa lill-NSAs għall-finijiet statistiċi jkun fiha informazzjoni dwar il-bejgħ intra-Komunitarju mill-bogħod ta’ merkanzija, huwa meħtieġ li jiġi emendat l-Anness V tar-Regolament (UE) 2019/2152.
            
            
               (4)Jeħtieġ li jiġi emendat l-Anness VI tar-Regolament (UE) 2019/2152 sabiex jiġi żgurat li fil-qafas tal-iżdoganar ċentralizzat skont l-Artikolu 179 tar-Regolament (UE) Nru 952/2013 tal-Parlament Ewropew u tal-Kunsill
                  2
               , fejn ikun involut iktar minn Stat Membru wieħed, l-obbligu tal-awtoritajiet doganali li jipprovdu data tad-dikjarazzjonijiet doganali lill-NSAs tagħhom japplika wkoll fl-Istat Membru fejn tkun tinsab il-merkanzija.
            
            
               (5)Jeħtieġ ukoll li jiġi emendat l-Anness VI tar-Regolament (UE) 2019/2152 sabiex jiġi żgurat li l-NSAs ikunu jistgħu jirċievu informazzjoni mingħand l-awtoritajiet doganali tagħhom dwar is-simplifikazzjonijiet doganali applikati u dwar l-operaturi kummerċjali involuti.
            
            
               (6)Għalhekk, jenħtieġ li l-Annessi V u VI tar-Regolament (UE) 2019/2152 jiġu emendati skont dan,
            
            
               ADOTTAT DAN IR-REGOLAMENT:
            
            
               Artikolu 1
            
            
               Suġġett
            
            
               Dan ir-Regolament Delegat jispeċifika iktar x’inhuma d-dettalji dwar l-informazzjoni statistika b’rabta mal-esportazzjonijiet u mal-importazzjonijiet ta’ merkanzija li għandhom jiġu pprovduti mill-awtoritajiet tat-taxxa u doganali f’kull Stat Membru lill-NSAs kompetenti.
            
            
               Artikolu 2
            
            
               Informazzjoni mid-denunzji tal-VAT
            
            
            
               L-informazzjoni mid-denunzji tat-taxxa fuq il-valur miżjud (VAT) fuq persuni taxxabbli jew persuni ġuridiċi mhux taxxabbli, kif imsemmi fil-punt (a) tal-Anness V tar-Regolament (UE) 2019/2152 għandha tinkludi mill-inqas:
            
            
               (a)l-isem sħiħ tal-persuna taxxabbli jew tal-persuna ġuridika mhux taxxabbli;
            
            
               (b)l-indirizz sħiħ, inkluż il-kodiċi postali;
            
            
               (c)in-numru ta’ identifikazzjoni allokat lil dik il-persuna f’konformità mal-Artikolu 214 tad-Direttiva tal-Kunsill 2006/112/KE
                  3
               ;
            
         
         
            
               (d)għal kull persuna taxxabbli jew persuna ġuridika mhux taxxabbli:
            
            
               (i)l-ammont taxxabbli ta’ provvisti u akkwisti intra-UE ta’ merkanzija miġbur mid-denunzji tal-VAT f’konformità mal-Artikolu 251(a) u (c) tad-Direttiva 2006/112/KE;
            
            
               (ii)il-perjodu tat-taxxa.
            
            
               Artikolu 3
            
            
               Informazzjoni mid-dikjarazzjonijiet rikapitolattivi
            
            
               1.L-informazzjoni dwar il-provvisti intra-Unjoni miġbura mid-dikjarazzjonijiet rikapitolattivi tal-VAT, kif imsemmi fil-punt (b) tal-Anness V tar-Regolament (UE) 2019/2152, għandha tinkludi mill-inqas:
            
            
               (a)il-perjodu tat-taxxa;
            
            
               (b)in-numru ta’ identifikazzjoni tal-VAT ta’ kull fornitur nazzjonali;
            
            
               (c)in-numru ta’ identifikazzjoni tal-VAT tal-Istat Membru sieħeb li jkun l-akkwirent;
            
            
               (d)l-ammont taxxabbli bejn kull fornitur nazzjonali u l-Istat Membru sieħeb li jkun l-akkwirent;
            
            
               (e)l-identifikazzjoni ta’ provvisti sussegwenti.
            
            
               2.L-informazzjoni dwar il-provvisti intra-Unjoni kkomunikati mill-Istati Membri l-oħra kollha, kif imsemmi fil-punt (c) tal-Anness V tar-Regolament (UE) 2019/2152, għandha tinkludi mill-inqas:
            
            
               (a)il-perjodu tat-taxxa;
            
            
               (b)in-numru ta’ identifikazzjoni tal-VAT ta’ kull akkwirent nazzjonali;
            
            
               (c)l-ammont taxxabbli totali mill-akkwirent nazzjonali aggregat mill-Istat Membru sieħeb.
            
            
               Artikolu 4
            
            
               Informazzjoni relatata mad-dikjarazzjonijiet doganali
            
            
               L-informazzjoni msemmija fil-punt (c) tal-Anness VI tar-Regolament (UE) 2019/2152 għandha tinkludi kwalunkwe informazzjoni meħtieġa mill-NSA għall-produzzjoni tal-istatistika Ewropea dwar il-kummerċ internazzjonali tal-merkanzija u għandha tinkludi mill-inqas l-informazzjoni stabbilita fl-Anness I ta’ dan ir-Regolament. 
            
            
               Artikolu 5
            
            
               Emenda għar-Regolament (UE) 2019/2152
            
         
         
            
               L-Annessi V u VI tar-Regolament (UE) 2019/2152 huma sostitwiti bit-test fl-Anness II ta’ dan ir-Regolament. 
            
            
            
               Artikolu 6
            
            
               Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2022.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 14.7.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 327, 17.12.2019, p. 1. 
               
               
                  
                     (2)
                  
                        Ir-Regolament (UE) Nru 952/2013 tal-Parlament Ewropew u tal-Kunsill tad- 9 ta’ Ottubru 2013 li jistabbilixxi l-Kodiċi Doganali tal-Unjoni (ĠU L 269, 10.10.2013, p. 1). 
               
               
                  
                     (3)
                  
                        Id-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud (ĠU L 347, 11.12.2006, p. 1).
                        
               
            
      
    ---documentbreak--- 
      
         
         
            
               ANNESS I 
            
            
            
            
               
                  1. Informazzjoni ġenerali
                        
               
               
                  1.1 Tip ta’ dikjarazzjoni
                        
               
               
                  1.2 Tip ta’ dikjarazzjoni addizzjonali
                        
               
               
                  1.3 Proċedura 
               
               
                  1.4 Proċedura/i addizzjonali
               
               
                  1.5 Data ta’ aċċettazzjoni tad-dikjarazzjoni doganali
                        
               
               
                  2. Awtorizzazzjonijiet
                        
               
               
                  2.1 Fil-każ ta’ Żdoganar Ċentralizzat, fejn ikun involut iktar minn Stat Membru wieħed: in-numru tal-awtorizzazzjoni għal Żdoganar Ċentralizzat
               
               
                  3. Partijiet
                        
               
               
                  3.1 Nru ta’ identifikazzjoni tal-esportatur
                        
               
               
                  3.2 Nru ta’ identifikazzjoni tal-importatur
                        
               
               
                  3.3 Nru ta’ identifikazzjoni tax-xerrej
                        
               
               
                  3.4 Nru ta’ identifikazzjoni tal-konsenjatarju1 
               
               
                  4. Informazzjoni dwar il-valwazzjoni/Taxxi
                        
               
               
                  4.1 Munita tal-fattura
                        
               
               
                  4.2 Preferenza (trattament preferenzjali applikat mid-dwana)
               
            
         
         
            
               
                  5. Pajjiżi
                        
               
               
                  5.1 Kodiċi tal-pajjiż tad-destinazzjoni
                        
               
               
                  5.2 Kodiċi tal-pajjiż tad-dispaċċ/tal-esportazzjoni
                        
               
               
                  5.3 Kodiċi tal-pajjiż tal-oriġini
                        
               
               
                  5.4 Kodiċi tal-pajjiż tal-oriġini preferenzjali
                        
               
               
                  5.5 F’każ ta’ Żdoganar Ċentralizzat: il-kodiċi tal-uffiċċju doganali tal-preżentazzjoni jew il-kodiċi tal-Istat Membru li fih il-merkanzija tiġi ppreżentata lid-dwana
               
               
                  6. Identifikazzjoni tal-merkanzija
                        
               
               
                  6.1 Massa netta (kg)
                        
               
               
                  6.2 Unitajiet supplimentari
                        
               
               
                  6.3 Kodiċi tal-komodità – Kodiċi tan-Nomenklatura Magħquda
                        
               
               
                  6.4 Kodiċi tal-komodità – Kodiċi tat-TARIC
                        
               
               
                  6.5 Kodiċi tal-komodità HS6, fejn it-TARIC jew in-Nomenklatura Magħquda ma jkunux disponibbli
               
               
                  7. Informazzjoni dwar it-trasport
                        
               
               
                  7.1 Kontejner
                        
               
               
                  7.2 Modalità tat-trasport fil-fruntiera
                        
               
               
                  7.3 Modalità tat-trasport terren
                        
               
               
                  8. Data statistika
                        
               
               
                  8.1 Natura tat-tranżazzjoni
                        
               
               
                  8.2 Valur statistiku
               
            
            
               1 Għar-rekwiżiti tad-data doganali skont ir-Regolament (UE) 2016/341
                  1
                biss
            
         
         
            
               
            
               ANNESS II
            
            
            
               “ANNESS V 
            
            
               Informazzjoni li għandha tiġi pprovduta mill-awtoritajiet tat-taxxa responsabbli f’kull Stat Membru lill-NSA kif imsemmi fl-Artikolu 5(2): 
            
            
               (a)informazzjoni minn denunzji tal-VAT fuq persuni taxxabbli jew persuni ġuridiċi mhux taxxabbli li ddikjaraw, għall-perjodu inkwistjoni, provvisti intra-Unjoni ta’ oġġetti f’konformità mal-punt (a) tal-Artikolu 251 tad-Direttiva tal-Kunsill 2006/112/KE jew akkwist intra-Unjoni ta’ oġġetti f’konformità mal-punt (c) tal-Artikolu 251 ta’ dik id-Direttiva; 
            
            
               (b)informazzjoni minn dikjarazzjonijiet rikapitolattivi dwar provvisti intra-Unjoni miġbura mid-dikjarazzjonijiet rikapitolattivi tal-VAT f’konformità mal-Artikoli 264 u 265 tad-Direttiva 2006/112/KE; 
            
            
               (c)informazzjoni dwar akkwisti intra-Unjoni kkomunikati mill-Istati Membri l-oħra kollha f’konformità mal-Artikolu 21(2) tar-Regolament tal-Kunsill (UE) Nru 904/2010
                  2
               ;
            
            
               (d)informazzjoni mid-denunzji tal-VAT fuq persuni taxxabbli mhux stabbiliti fl-Istat Membru ta’ konsum li jużaw l-iskema speċjali, prevista fit-Taqsima 3 tal-Kapitolu 6 tat-Titolu XII tad-Direttiva 2006/112/KE, li jkunu ddikjaraw, għall-perjodu inkwistjoni, provvisti ta’ merkanzija taħt dik l-iskema f’konformità mal-Artikolu 369g ta’ dik id-Direttiva;
            
            
               (e)informazzjoni dwar provvisti ta’ merkanzija relatati mal-iskema speċjali, prevista fit-Taqsima 3 tal-Kapitolu 6 tat-Titolu XII tad-Direttiva tal-Kunsill 2006/112/KE, ikkomunikata mill-Istati Membri l-oħra kollha f’konformità mal-Artikolu 21(1) tar-Regolament (UE) Nru 904/2010.
            
            
            
                  ANNESS VI 
            
            
               Informazzjoni li għandha tiġi pprovduta mill-awtoritajiet doganali responsabbli f’kull Stat Membru lill-NSA kif imsemmi fl-Artikolu 5(3): 
            
            
               (a)informazzjoni li tidentifika l-persuna li twettaq esportazzjonijiet intra-Unjoni u importazzjonijiet intra-Unjoni ta’ merkanzija koperta mill-proċedura doganali ta’ proċessar attiv;
            
            
               (b)id-data tar-reġistrazzjoni u tal-identifikazzjoni tal-operaturi ekonomiċi prevista skont id-dispożizzjonijiet doganali tal-Unjoni disponibbli fis-sistema elettronika fir-rigward tan-numru EORI kif imsemmi fl-Artikolu 7 tar-Regolament ta’ Implimentazzjoni tal-Kummissjoni (UE) 2015/2447
                  3
               ;
            
            
               (c)ir-rekords dwar l-importazzjonijiet u l-esportazzjonijiet minn dikjarazzjonijiet doganali li ġew aċċettati jew li kienu soġġetti għal deċiżjonijiet mill-awtoritajiet doganali nazzjonali u:
            
            
               (i)li ġew irreġistrati għandhom; jew
            
            
               (ii)li d-dikjarazzjoni supplimentari għalihom tkun, f’konformità mal-Artikolu 225 tar-Regolament ta’ Implimentazzjoni (UE) 2015/2447, disponibbli għalihom permezz ta’ aċċess elettroniku dirett fis-sistema tad-detentur tal-awtorizzazzjoni; jew
            
            
               (iii)li rċevew b’applikazzjoni tal-Artikolu 179 tar-Regolament (UE) 952/2013.
            
            
               (d)informazzjoni dwar proċeduri, simplifikazzjonijiet jew awtorizzazzjonijiet applikati mogħtija lill-operaturi kummerċjali u informazzjoni li tidentifika lil dawk l-operaturi kummerċjali.
            
         
         
            
               ”
            
         
         
            
                  
                     (1)
                  
                        Ir-Regolament Delegat tal-Kummissjoni (UE) 2016/341 tas-17 ta’ Diċembru 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward tar-regoli tranżizzjonali għal ċerti dispożizzjonijiet tal-Kodiċi Doganali tal-Unjoni meta s-sistemi elettroniċi relevanti ma jkunux għadhom bdew jitħaddmu u li jemenda r-Regolament Delegat (UE) 2015/2446 (ĠU L 69, 15.3.2016, p. 1).
               
               
                  
                     (2)
                  
                        Ir-Regolament tal-Kunsill (UE) Nru 904/2010 tas-7 ta’ Ottubru 2010 dwar il-kooperazzjoni amministrattiva u l-ġlieda kontra l-frodi fil-qasam tat-taxxa fuq il-valur miżjud (ĠU L 268, 12.10.2010, p. 1).
                        
               
               
                  
                     (3)
                  
                        Ir-Regolament ta’ Implimentazzjoni tal-Kummissjoni (UE) 2015/2447 tal-24 ta’ Novembru 2015 li jistabbilixxi regoli dettaljati għall-implimentazzjoni ta’ ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558).